TARYBOS SPRENDIMAS
2004 m. liepos 19 d.
dėl Direktyvos 2003/48/EB dėl palūkanų, gautų iš taupymo pajamų, apmokestinimo taikymo datos
(2004/587/EB)
EUROPOS SĄJUNGOS TARYBA,
atsižvelgdama į Direktyvą 2003/48/EB (1), ypač į jos 17 straipsnio 3 dalį,
atsižvelgdama į Komisijos pasiūlymą,
kadangi:
(1)
Direktyvos 2003/48/EB 17 straipsnio 2 dalis nustato direktyvos nuostatų taikymo nuo 2005 m. sausio 1 d. sąlygas.
(2)
Taryba pagal Direktyvos 2003/48/EB 17 straipsnio 3 dalį, remdamasi Komisijos ataskaita, nusprendė, kad, atsižvelgiant į atitinkamų priemonių įsigaliojimo trečiosiose šalyse ir priklausomose ar asocijuotose teritorijose datas, iki 2004 m. liepos 1 d. Direktyvos 2003/48/EB 17 straipsnio 2 dalyje numatytos sąlygos nebus tenkinamos.
(3)
Direktyvos 2003/48/EB 17 straipsnio 3 dalyje numatyta, kad jeigu Taryba vieningai nusprendžia, kad 2 dalyje išdėstytos sąlygos nebus tenkinamos, ji, remdamasi Komisijos pasiūlymu, vieningai patvirtina naują datą dėl 2 dalies taikymo.
(4)
Iš Komisijos ir atitinkamų valstybių narių pranešimų matyti, kad kiekviena iš trečiųjų šalių ir priklausomų ar asocijuotų teritorijų, minimų Direktyvos 2003/48/EB 17 straipsnio 2 dalyje, galės iki 2005 m. liepos 1 d. tenkinti 2 dalyje nustatytas sąlygas.
(5)
Todėl 2005 m. liepos 1 d. data turi būti patvirtinta kaip nauja Direktyvos 2003/48/EB 17 straipsnio 2 dalyje nustatyta data ir šiai datai taip pat taikomos 2 dalyje nustatytos sąlygos.
(6)
Siekiant teisiškai apsaugoti ekonominės veiklos vykdytojus ir mokesčių mokėtojus, šis sprendimas turi būti priimtas skubos tvarka ir juo garantuojama nukrypti nuo Protokolo dėl nacionalinių parlamentų vaidmens Europos Sąjungoje I.3 punkto, nustatančio šešių savaičių terminą, leidžianti nuostata,
PRIĖMĖ ŠĮ SPRENDIMĄ:
1 straipsnis
Direktyvos 2003/48/EB 17 straipsnio 2 dalyje „2005 m. sausio 1 d.“ pakeičiama „2005 m. liepos 1 d.“.
2 straipsnis
Šis sprendimas skirtas valstybėms narėms ir skelbiamas Europos Sąjungos oficialiajame leidinyje.
Priimta Briuselyje, 2004 m. liepos 19 d.